Document ID: 32003D0565

Kommissionens beslutning
af 25. juli 2003
om forlængelse af det tidsrum, der er fastsat i artikel 8, stk. 2, i Rådets direktiv 91/414/EØF
(meddelt under nummer K(2003) 2692)
(EØS-relevant tekst)
(2003/565/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 2003/68/EF(2), særlig artikel 8, stk. 2, tredje afsnit, og
ud fra følgende betragtninger:
(1) Ifølge artikel 8, stk. 2, i direktiv 91/414/EØF kan en medlemsstat i et tidsrum på 12 år fra datoen for meddelelsen af samme direktiv tillade markedsføring på sit område af plantebeskyttelsesmidler, der indeholder aktive stoffer, som ikke er opført i bilag I til direktivet, og som allerede var på markedet to år efter meddelelsen af direktivet, mens disse stoffer gradvis undersøges som led i et arbejdsprogram.
(2) Kommissionens forordning (EF) nr. 1112/2002(3) indeholder de nærmere bestemmelser for iværksættelsen af fjerde fase af det arbejdsprogram, der er omhandlet i artikel 8, stk. 2, i direktiv 91/414/EØF. Dette program er stadig i gang, og det har endnu ikke været muligt at afslutte beslutningstagningen for en række aktive stoffers vedkommende.
(3) Kommissionen fremlagde sin situationsrapport den 26. juli 2001(4). Den konkluderede, at der ikke var gjort så store fremskridt som oprindeligt forventet, og at fristen derfor burde forlænges for de aktive stoffer, for hvis vedkommende industrien har forpligtet sig til yderligere forberedelse af de nødvendige dossierer inden for de fastsatte frister.
(4) For disse aktive stoffer bør det tidsrum, der er fastsat i artikel 8, stk. 2, i direktiv 91/414/EØF, forlænges for at give mulighed for indsendelse af dossierer og for en vurdering af dem.
(5) Denne forlængelse påvirker ikke muligheden for at optage eller ikke optage individuelle aktive stoffer i bilag I til direktiv 91/414/EØF, jf. artikel 8, stk. 2, fjerde afsnit, i det pågældende direktiv.
(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Det tidsrum på 12 år, der er fastsat i artikel 8, stk. 2, i direktiv 91/414/EØF, forlænges indtil den 31. december 2008 for de aktive stoffer, der er opført i bilaget til denne beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 25. juli 2003.

Labels: 7
12
3
6